Document ID: /fineweb-2-swissfilter-quality_10-filterrobots/filtered/02038.jsonl.gz/2705

La stagiun d'alp stat avant porta e las puras ed ils purs sa sentian laschads persuls cun il problem dal luf. Perquai è l'Uniun purila grischuna sa messa ensemen cun l'uniun per la tratga da nursas, da chauras e l'uniun per purs da vatgas mamma ad ina conferenza da pressa. La finamira: Presentar a las medias lur pretensiuns envers Berna.
Nus avain scrit ina brev a la cussegliera federala Simonetta Sommaruga sco er al cusseglier guvernativ Mario Cavigelli. Quella declera nossa situaziun che basegna agid.
L'intent da la brev saja da mussar, che la situaziun saja alarmanta per bleras persunas en las regiuns e ch'ins pretenda che la Confederaziun surpiglia responsabladad e na laschia betg persuls ils purs cun lur problems.
Anc ina stad pazienza?
Cunquai ch'ils mulins da la Confederaziun molian plaun, drizzan ils purs lur clom d'agid er envers il chantun. Quel possia entras la nova lescha da chatscha dentant gidar be en pitschnas purziuns, di il minister da construcziun, traffic e selvicultura Mario Cavigelli.
Nus pudain porscher maun per exempel cun indemnisar ils custs dal veterinari per ina nursa blessada ubain cun indemnisar il viadi sin l'alp.
Ina gronda midada da la lescha da chatscha che lubiss per exempel puspè al chantun da regular il luf en atgna reschia na dettia quai per la proxima stad betg, dentant la finamira dal chantun fiss schon da pudair adattar la lescha. «Jau spetgel che la gronda midada vegn ad esser la pussaivladad, da far ina regulaziun antizipativa. Pia gia ordavant planisar quants lufs che nus vulain en noss territori e suenter suandar quest plan. Sumegliant sco tar il capricorn.»